Broj: 711-I-1243-P-312-17/18-08-16

Zagreb, 13. rujna 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temlju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Dinka Čuture, ravnatelja Hrvatskog državnog arhiva, pokrenutom Odlukom Povjerenstva broj:** **711-I-506-P-139/18-02-11 od 11. travnja 2018. g. i 711-I-861-P-312-17/18-04-11 od 08. lipnja 2018. g.,** na 22. sjednici održanoj 13. rujna 2018. g. donosi sljedeću

**ODLUKU**

1. **Propustom dužnosnika Dinka Čuture, ravnatelja Hrvatskog državnog arhiva, da pravovremeno ispuni obvezu podnošenja izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje navedene obveze, u roku koji je protekao 11. siječnja 2018. g., dužnosnik Dinko Čutura počinio je povredu članka 10. u svezi s člankom 8. i člankom 9. ZSSI-a.**
2. **Istovremenim obnašanjem dužnosti ravnatelja Hrvatskog državnog arhiva i obavljanjem poslova direktora trgovačkog društva AGM d.o.o., u razdoblju od 11. svibnja 2017. g. do 11. rujna 2017. g. dužnosnik Dinko Čutura počinio je povredu članka 14. stavak 1. ZSSI-a.**
3. **Istovremenim obnašanjem dužnosti ravnatelja Hrvatskog državnog arhiva i primanjem naknade za obavljanje poslova člana Upravnog odbora udruge AUTOKLUB SIGET u razdoblju od lipnja 2017. g. do kolovoza 2018. g. dužnosnik Dinko Čutura počinio je povredu članka 14. stavak 5. ZSSI-a.**
4. **Za povrede ZSSI-a, opisane pod točkama I., II. i III. izreke ove odluke, dužnosniku Dinki Čuturi izriče se sankcija iz članka 42. stavka 1. podstavak 2. ZSSI-a, obustava isplate dijela neto mjesečne plaće u ukupnom iznosu od 8.000,00 kuna, koja će trajati 4 (četiri) mjeseca, te će se izvršiti u 4 (četiri) jednaka uzastopna mjesečna obroka, svaki u pojedinačnom iznosu od 2.000,00 kuna.**

Obrazloženje

Povjerenstvo je na 5. sjednici održanoj 11. travnja 2018. g. pokrenulo postupak za odlučivanje o sukobu interesa protiv dužnosnika Dinka Čuture, ravnatelja Hrvatskog državnog arhiva, zbog moguće povrede članka 8. i članka 9. ZSSI-a, koja proizlazi iz propusta da po pisanom pozivu Povjerenstva u danom roku, koji je protekao 11. siječnja 2018.g., podnese pravilno i potpuno ispunjeni obrazac izvješća o imovinskom stanju dužnosnika, povodom stupanja na dužnost ravnatelja Hrvatskog državnog arhiva.

Povjerenstvo je na 13. sjednici održanoj 08. lipnja 2018. g. pokrenulo postupak za odlučivanje o sukobu interesa protiv imenovanog dužnosnika i zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti ravnatelja Hrvatskog državnog arhiva i obavljanja poslova direktora trgovačkog društva AGM d.o.o., u razdoblju od 11. svibnja 2017. g. do 11. rujna 2017. g., kao i zbog moguće povrede članka 14. stavka 5. ZSSI-a, koja proizlazi iz istovremenog obnašanja dužnosti ravnatelja Hrvatskog državnog arhiva i primanja naknade za obavljanje poslova člana Upravnog odbora udruge AUTOKLUB SIGET.

Kako se premeti broj: P-139/18. i P-312/17. odnose na istog dužnosnika, Povjerenstvo je radi ekonomičnosti zaključkom od 08. lipnja 2018. g. spojilo postupanje u navedenim premetima na temelju članka 44. stavka 1. Zakona o općem upravnom postupku („Narodne novine“, broj 47/09.), pod broj: P-312/17.

Na odluku o pokretanju postupka dužnosnik Dinko Čutura podnio je očitovanje, u kojem u bitnom osporava svoj status dužnosnika kao obnašatelja dužnosti ravnatelja Hrvatskog državnog arhiva, navodeći pri tome kako se prije stupanja na spomenutu javnu dužnost informirao o dužnosti koju će obnašati, te se uvjerio kako se ne radi o kategoriji državnih dužnosnika. U odnosu na obavljanje funkcije direktora trgovačkog društva AGM d.o.o., dužnosnik priznaje kako je nakon stupanja na dužnost ravnatelja Hrvatskog državnog arhiva još kratko vrijeme obavljao funkciju direktora trgovačkog društva AGM d.o.o., bez naknade, na molbu Uprave Zagrebačkog holdinga d.o.o. dok se ne imenuje novi direktor spomenutog trgovačkog društva s obzirom da su bili u tijeku izbori za Gradsku skupštinu Grada Zagreba

Člankom 3. stavkom 2. ZSSI-a propisano je da se odredbe navedenog Zakona primjenjuju i na obnašatelje dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske.

Vlada Republike Hrvatske je na sjednici održanoj 11. svibnja 2017. g. donijela rješenje o imenovanju ravnatelja Hrvatskog državnog arhiva, klasa: 080-02/17-01/219, kojim je za ravnatelja Hrvatskog državnog arhiva imenovan Dinko Čutura. Stoga je i imenovani dužnosnik, povodom obnašanja navedene dužnosti, obvezan postupati sukladno odredbama ZSSI-a.

Člankom 8. stavkom 1. ZSSI-a propisana je obveza dužnosnika da uroku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti.

Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na dužnosnika te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i članaka 9. ZSSI-a počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 10. stavkom 1. ZSSI-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a pisanim putem zatražiti od dužnosnika ispunjenje njegove obveze. Sukladno stavku 2. istog članka, rok za ispunjenje naveden obveze ne može biti duži od 15 dana od primitka pisanog zahtjeva. Člankom 10. stavkom 3. ZSSI-a propisano je da će Povjerenstvo pokrenuti postupak protiv dužnosnika zbog kršenja odredbi iz članka 8. i članka 9. ZSSI-a ako dužnosnik ne ispuni obvezu u danom roku.

Povjerenstvo je u postupku provjere ispunjavanja obveze podnošenja izvješća o imovinskom stanju dužnosnika utvrdilo kako dužnosnik Dinko Čutura nije podnio izvješće o imovinskom stanju dužnosnika povodom stupanja na dužnost ravnatelja Hrvatskog državnog arhiva, stoga je, na temelju članka 10. stavka 1. ZSSI-a, Povjerenstvo Zaključkom, broj: 711-I-1654-P-312/17-02-10 od 16. listopada 2017. g., pisanim putem pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo kako je dužnosnik navedeni zaključak zaprimio 18. listopada 2017. g.

Povjerenstvo je Zaključkom, broj: 711-I-6978-P-312/17-01-9 od 21. studenog 2017. g., pisanim putem ponovno pozvalo dužnosnika da u roku od 15 dana od dana primitka zaključka podnese Povjerenstvu pravilno i potpuno ispunjeni obrazac izvješća o imovinskom stanju dužnosnika, sukladno uputi iz obrazloženja navedenog zaključka. Uvidom u zaprimljenu povratnicu, Povjerenstvo je utvrdilo kako je dužnosnik navedeni zaključak zaprimio 27. studenog 2017. g.

Nadalje, Povjerenstvo je 07. prosinca 2017. g., pod brojem: 711-U-7219-IK-3175/17-01-5 zaprimilo izvješće o imovinskom stanju dužnosnika Dinka Čuture, te u postupku prethodne (administrativne) provjere utvrdilo kako izvješće nije pravilno i potpuno ispunjeno, stoga isto nije odobreno. Dužnosnik je potom Zaključkom od 07. prosinca 2017. g., klasa: 711-I-2115-IK-3175/17-02-9, pozvan da u roku od 15 dana od primitka zaključka dostavi pravilno i potpuno ispunjeni obrazac izvješća o imovinskom stanju dužnosnika u skladu s uputom iz obrazloženja toga zaključka. Zaključak je dužnosniku dostavljen 27. prosinca 2017. g., a dani rok od 15 dana protekao je 11. siječnja 2018. g.

Postupajući po gore navedenom Zaključku dužnosnik je tek 04. svibnja 2018. g. dostavio izvješće o imovinskom stanju dužnosnika, koje je u postupku prethodne (administrativne) provjere odobreno.

Povjerenstvo je u provedenom postupku nedvojbeno utvrdilo kako dužnosnik Dinko Čutura nije pravovremeno ispunio obvezu podnošenja pravilnog i potpuno ispunjenog obrasca izvješća o imovinskom stanju dužnosnika, a niti u daljnjem roku navedenom u zaključku od27. prosinca 2017. g. kojim je imenovani dužnosnik pisanim putem pozvan na ispunjenje ove obveze, a koji rok je porekao 11. siječnja 2018. g., čime je utvrđeno kako je dužnosnik Dinko Čutura propustom postupanja sukladno pisanom pozivu sadržanom u zaključku od 27. prosinca 2017. g.počinio povredu članka 10. ZSSI-a u svezi članka 8. i članka 9. ZSSI-a.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Uvidom u izvješće o imovinskom stanju dužnosnika od 02. svibnja 2018. g. Povjerenstvo je utvrdilo kako je dužnosnik Dinko Čutura obavljao poslove direktora trgovačkog društva AGM d.o.o. u razdoblju od 02. studenog 2016. g. do 11. rujna 2017. g.

Uvidom u podatke nadležnog sudskog registra Trgovačkog suda u Zagrebu, Povjerenstvo je utvrdilo kako je pod matičnim brojem subjekta: 080879458, OIB: 37620818018, upisano trgovačko društvo AGM d.o.o., u kojem je dužnosnik Dinko Čutura bio upisan kao direktor u razdoblju od 02. studenog 2016. g. do 11. rujna 2017. g.

Slijedom navedenog, dužnosnik Dinko Čutura istovremenim obnašanjem dužnosti ravnatelja Hrvatskog državnog arhiva i obavljanjem poslova direktora trgovačkog društva AGM d.o.o. u razdoblju od stupanja na javnu dužnost 11. svibnja 2017. g. do 11. rujna 2017. g. počinio je povredu članka 14. stavak 1. ZSSI-a.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Uvidom u izvješće o imovinskom stanju dužnosnika Povjerenstvo je također utvrdilo kako je dužnosnik Dinko Čutura naveo da obavlja funkciju člana Upravnog odbora udruge AUTOKLUB SIGET i da za navedenu funkciju prima mjesečnu naknadu u iznosu od 1.900,00 kuna.

Uvidom u podatke Registra udruga pri Ministarstvu uprave Povjerenstvo je utvrdilo kako je pod registarskim brojem: 21000519 upisana udruga AUTOKLUB SIGET.

Uvidom u Evidenciju o dohocima i primicima Informatičkog sustava Porezne uprave utvrđeno je kako je dužnosniku Dinku Čuturi udruga AUTOKLUB SIGET uplatila slijedeće iznose: 15. svibnja 2017. g. iznos od 2.167,15 kuna, 14. lipnja 2017. g. iznos od 2.204,39 kuna, 17. srpnja 2017. g. iznos od 2.227,89 kuna, 11. kolovoza 2017. g. iznos od 2.424,09 kuna, 15. rujna 2017. g. iznos od 2.491,26 kuna, 16. listopada 2017. g. iznos od 2.222,62 kuna, 16. studenog 2017. g. iznos od 2.146,45 kuna, 15. prosinca 2017. g. iznos od 2.085,14 kuna, 21. prosinca 2017. g. iznos od 1.200,00 kuna, 15. siječnja 2018. g. iznos od 1.905,47 kuna, 15. veljače 2018. g. iznos od 2.135,82 kuna, 15. ožujka 2018. g. iznos od 2.098,22 kuna i 16. travnja 2018. g. iznos od 2.153,67 kuna.

Na zahtjev Povjerenstva, udruga AUTOKLUB SIGET dostavila je očitovanje, ur. broj: 40-02-02392 od 03. rujna 2018. g., u kojem se navodi kako dužnosnik Dinko Čutura obavlja funkciju člana Upravnog odbora udruge AUTOKLUB SIGET od 30. rujna 2015. g., te je ostvario primitak naknade za članstvo u sljedećim iznosima: travanj 2017. g. iznos od 2.167,15 kuna, svibanj 2017. g. iznos od 2.204,39 kuna, lipanj 2017. g. iznos od 2.227,89 kuna, srpanj 2017. g. iznos od 2.424,09 kuna, kolovoz 2017. g. iznos od 2.491,26 kuna, rujan 2017. g. iznos od 2.222,62 kuna, listopad 2017.g. iznos od 2.146,45 kuna, studeni 2017. g. iznos od 2.085,14 kuna, prosinac 2017. g. iznos od 1.905,47 kuna i 1.200,00 kuna, siječanj 2018. g. iznos od 2.135,82 kuna, veljača 2018. g. iznos od 2.098,22 kuna, ožujak 2018. g. iznos od 2.153,67 kuna, travanj 2018. g. iznos od 2.120,92 kune, svibanj 2018. g. iznos od 2.161,80 kuna, lipanj 2018. g. iznos od 2.126.85 kuna, srpanj 2018. g. iznos od 2.226.18 kuna. Naknada putnih i drugih opravdanih troškova dužnosniku nije bila isplaćena.

Slijedom navedenog, dužnosnik Dinko Čutura može obavljati funkciju člana Upravnog odbora udruge AUTOKLUB SIGET, ali za obavljanje navedene funkcije ne može primati naknadu. Kako je dužnosnik Dinko Čutura od stupanja na javnu dužnost 11. svibnja 2017. g. primao naknadu za obavljanje funkcije člana Upravnog odbora udruge AUTOKLUB SIGET, imenovani dužnosnik počinio je povredu članka 14. stavka 5. ZSSI-a.

U odnosu na dužnosnikove navode iz očitovanja kojim osporava status dužnosnika kao obnašatelja dužnosti ravnatelja Hrvatskog državnog arhiva, Povjerenstvo ističe kako je člankom 52. stavkom 3. ZSSI-a propisano da će državna tijela iz članka 3. stavka 2. ZSSI-a dostaviti Povjerenstvu popis osoba koje podliježu imenovanju, izboru ili potvrdi najkasnije u roku od šest mjeseci od dana stupanja na snagu navedenog Zakona. Shodno tome, na poziv Povjerenstva, Vlada Republike Hrvatske dostavila je Popis osoba koje kao dužnosnike imenuje Vlada Republike Hrvatske, sa stanjem na dan 27. ožujka 2013. g., uz popratni dopis, klasa: 200-03/13-08/25, ur. broj 50302/04-13-1 od 28. ožujka 2013. g.

U točki 15. navedenog Popisa, kao jedna od osoba koje kao dužnosnike imenuje Vlada Republike Hrvatske u smislu članka 3. stavka 2. ZSSI-a, izričito je naveden „Hrvatskog državnog arhiva, Vlatka Lemić – ravnateljica“.

Stoga je Povjerenstvo, na temelju članka 3. stavka 2. ZSSI-a, a sukladno navedenom Popisu, pored ostalih upisalo dužnosnicu Vlatku Lemić u Registar dužnosnika, u kojem je evidentirano kako je imenovana dužnosnica obnašala dužnost ravnateljice Hrvatskog državnog arhiva u razdoblju od 12. veljače 2013. g. do 18. svibnja 2016. g., a potom je Mario Stipančević obnašao dužnost vršitelj dužnosti ravnatelja Hrvatskog državnog arhiva u razdoblju od 19. svibnja 2016. g. do 11. svibnja 2017. g.

Obnašatelji dužnosti iz članka 3. stavka 2. ZSSI-a smatraju se dužnosnicima u smislu ZSSI-a, te se na njih primjenjuju sve obveze, prava, ograničenja i zabrane propisane tim Zakonom, a ne samo obveza podnošenja izvješća o imovinskom stanju dužnosnika.

Na status ravnatelja Hrvatskog državnog arhiva kao dužnosnika u smislu ZSSI-a ne utječe okolnost što se obnašatelj iste dužnosti istovremeno ne smatra državnim dužnosnikom u smislu Zakona o obvezama i pravima državnih dužnosnika. Dužnosnika u smislu ZSSI-a, koji nisu državni dužnosnici ima više, pa su tako, na primjer, u istom statusu i predsjednik i članovi Povjerenstva.

Ovlast Povjerenstva da na temelju članka 3. stavka 2. ZSSI-a utvrđuje status dužnosnika kao obnašatelja dužnosti imenovanih ili potvrđenih u smislu ove zakonske odredbe te da protiv istih dužnosnika vodi postupke sukoba interesa i utvrđuje da su počinili povrede odredbi ZSSI-a potvrđena je u sudskoj praksi (*pravomoćna presuda Upravnog suda* *u Rijeci, posl. br. UsI-1742/13 od 09. listopada 2014. g.*; *pravomoćna* *presuda Upravnog suda u Zagrebu, posl. br. UsI-2292/13 od 22. srpnja 2015. g., potvrđena presudom Visokog upravnog suda Republike Hrvatske, posl. br. UsŽ-1893/15 od 19. svibnja 2016. g.*).

Člankom 42. ZSSI-a propisane su sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi stupanj odgovornosti dužnosnika za počinjenu povredu ZSSI-a, kao i težinu nastalih posljedica povrede.

Člankom 44. stavkom 1. ZSSI-a propisano je da sankciju obustave neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je cijenilo okolnost kako je dužnosnik Dinko Čutura gotovo godinu dana kršio odredbe Zakona kojim se uređuju pitanja sukoba interesa, te je primao naknadu za obavljanje funkcije člana Upravnog odbora udruge AUTOKLUB SIGET i nakon što je Povjerenstvo pokrenulo postupak.

Kao okolnost iz koje proizlazi opravdanost izricanja zakonom propisane novčane sankcije, Povjerenstvo je cijenilo činjenicu kako dužnosnik Dinko Čutura javnu dužnost ravnatelja Hrvatskog državnog arhiva obnaša u prvom mandatu, te je istovremeno s obnašanjem javne dužnosti poslove direktora trgovačkog društva AGM d.o.o. obavljao u kratkom razdoblju, bez primanja naknade za isto.

Slijedom navedenog, Povjerenstvo smatra da je za utvrđene povrede ZSSI-a u točkama I., II. i III. ove odluke primjerena sankcija obustava isplate dijela neto plaće u iznosu od 8.000,00 kuna, koja će trajati 4 (četiri) mjeseca, te će se izvršiti u 4 (četiri) jednaka uzastopna mjesečna obroka, svaki u pojedinačnom iznosu od 2.000,00 kuna.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Uputa o pravnom lijeku:** Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30dana od dana dostave odluke Povjerenstva. Podnošenje tužbe nema odgodni učinak.

**Dostaviti:**

1. Dužnosnik Dinko Čutura, elektronska dostava
2. Objava na internetskoj stranici Povjerenstva
3. Pismohrana